Prekladacia správa
Jedným z nevyhnutných predpokladov plynulej realizácie programov a projektov financovaných zo štrukturálnych fondov, Kohézneho fondu a Európskeho námorného a rybárskeho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov.
Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, verzia 1.0 bol schválený uznesením vlády č. 558/2013 zo dňa 5. novembra 2014.
K zmene v Systéme finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, verzia 1.2 dochádza z dôvodu:
•	zohľadnenia odporúčaní a z dôvodu prijatia opatrení na nápravu nedostatkov zistených vládnym auditom č. A773, K4416 vykonanom na Koordinačnom orgáne pre finančné nástroje a s tým súvisiaca: 
a)	úprava a doplnenie základných definícií a pojmov;
b)	doplnenie povinností certifikačného orgánu;
c)	aktualizácia časti 4.5.8. Vysporiadanie finančných vzťahov;
d)	aktualizácia časti 5.10 Účty prijímateľa – v rámci implementácie finančných nástrojov;
e)	aktualizácia postupov v časti 6.7 Systém finančných tokov pri implementácii finančných nástrojov;
f)	úprava časti 8.3 Vysporiadanie finančných vzťahov;
g)	úprava časti 9.2 Účtovníctvo prijímateľa a partnera;
h)	konsolidácia formulára žiadosti o platbu (finančné nástroje) a pokynov k vyplneniu žiadosti o platbu (finančné nástroje); 
•	zapracovania ustanovení vyplývajúcich zo zákona č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov za oblasť riešenia nezrovnalostí a postupov vrátenia finančných prostriedkov v rámci finančných nástrojov;
•	aktualizovania textu a relevantných príloh (príloha 1a až príloha 1f, príloha 2ab) v nadväznosti na nadobudnutie účinnosti zákona č. 357/2015 Z. z. o finančnej kontrole a audite a o zmene a doplnení niektorých zákonov, resp. v nadväznosti na potrebu spresnenia príloh;
•	doplnenia povinností riadiaceho orgánu predkladať na vedomie certifikačnému orgánu Informácie o realizovaní operačného programu, ktorú riadiaci orgán vypracováva v zmysle Systému riadenia európskych štrukturálnych a investičných fondov na programové obdobie 2014 – 2020;
•	spresnenia postupov v časti 4.4.3 Účty; 
•	úpravy postupov pre spracovanie účtov na národnej úrovni z dôvodu zapracovania podmienok platných pre zúčtovanie poskytnutej dodatočnej počiatočnej zálohovej platby v rámci Iniciatívny na podporu zamestnanosti mladých ľudí a postupov pre predloženie záverečnej priebežnej žiadosti o platbu na Európsku komisiu (časť 4.5.7 Spracovanie účtov na národnej úrovni);
•	spresnenia postupov v časti 4.5.9 Odhad očakávaných výdavkov vrátane prílohy 8b Pokyny k vyplneniu odhadu očakávaných výdavkov;
•	zosúladenia postupov súvisiacich s úhradou finančných prostriedkov v rámci cieľa Európska územná spolupráca (Program Interreg V-A Slovenská republika – Česká republika, Program Interreg V-A Slovenská republika – Rakúsko a Program Interreg V-A Slovenská republika – Maďarsko) s ostatnými programami financovanými zo štrukturálnych fondov, Kohézneho fondu a Európskeho námorného a rybárskeho fondu, t. j. vykonávanie úhrady finančných prostriedkov prostredníctvom platobnej jednotky a s tým súvisiaca:
a)	úprava a doplnenie základných definícií a pojmov;
b)	úprava povinností riadiaceho orgánu, certifikačného orgánu a platobnej jednotky;
c)	úprava časti 4.5 Platby na národnej úrovni;
d)	vypustenie časti 4.5.3 Platby vo vzťahu certifikačný orgán – prijímateľ;
e)	úprava časti 5.1 Účty certifikačného orgánu a kapitoly 5.2 Účty platobnej jednotky;
f)	vypustenie časti 5.4.2. Účty prijímateľa štátna rozpočtová organizácia v prípade Programov Interreg V-A SK – CZ, Interreg V-A SK – AT a Interreg V-A SK – HU;
g)	úprava postupov v časti 6.6 Systému refundácie Programov Interreg V-A SK – CZ, Interreg V-A SK – AT a Interreg V-A SK – HU;
h)	úprava prílohy 1a, prílohy 1b, prílohy 2ab;
•	úpravy časti 5.5 Účty prijímateľa – štátna príspevková organizácia a iné subjekty verejnej správy, časti 5.6 Účty prijímateľa – vyšší územný celok, časti 5.7 Účty prijímateľa – obec a 5.8 Účty prijímateľa – rozpočtová a príspevková organizácia v zriaďovacej pôsobnosti VÚC a obce;
•	spresnenie postupu pre výpočet maximálnej výšky zálohovej platby v prípade, ak plánovaná dĺžka realizácie projektu nepresahuje 12 mesiacov;
•	úpravy lehoty pre riadiaci orgán / zodpovedný subjekt určený na národnej úrovni na výkon kontroly zoznamu deklarovaných výdavkov v rámci cieľa Európska územná spolupráca (Program Interreg V-A Slovenská republika – Česká republika, Program Interreg V-A Slovenská republika – Rakúsko a Program Interreg V-A Slovenská republika – Maďarsko) v súlade v nariadením Európskeho parlamentu a Rady (EÚ) č. 1299/2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja v platnom znení z pracovných na kalendárne dni;
•	doplnenia postupov pre nezrovnalosti (časť 8 Nezrovnalosti a finančné opravy) a vypustenia postupov týkajúcich sa zdokumentovania nezrovnalostí a kvalifikácie nezrovnalostí a ich oznamovania (časť 8.1 Nezrovnalosti), ktoré sú duplicitne upravené metodickým usmernením Ministerstva financií SR č. 2/2016-U k nezrovnalostiam a finančným opravám finančného riadenia štrukturálnych fondov, kohézneho fondu a Európskeho námorného a rybárskeho fondu na programové obdobie 2014 – 2020;
•	spresnenia postupov týkajúcich sa finančných opráv v časti 8.2 Finančné opravy, časti 8.2.1 Finančné opravy vykonané Slovenskou republikou;
•	aktualizovania prílohy 4 Štruktúra kódov pre nezrovnalosti (kódovník Európskeho úradu pre boj proti podvodom);
•	spresnenia postupov týkajúcich sa vysporiadania finančných vzťahov v nadväznosti na  zavedenie mandátu na inkaso v SEPA a s tým súvisiace doplnenie novej prílohy 7 (Mandát na INKASO v SEPA);
•	vypustenia vybraných príloh z dôvodu automatizácie procesu úhrady pohľadávky (príloha 7a Oznámenie o vysporiadaní finančných vzťahov, príloha 7b Pokyny k vyplneniu oznámenia o vysporiadaní finančných vzťahov, 7c Oznámenie o vysporiadaní finančných vzťahov pre programy Interreg V-A, 7d Pokyny k vyplneniu oznámenia o vysporiadaní finančných vzťahov pre programy Interreg V-A);
•	ostatné technické úpravy materiálu. 
Pre všetky ustanovenia, povinnosti a postupy stanovené v platnom znení Systému finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, ktoré predpokladajú použitie ITMS po 31. decembri 2015, pričom príslušná funkcionalita ešte nie je v rámci ITMS v plnom rozsahu zabezpečená, platí, že aj po tomto termíne sa uplatňuje obdobný postup ako do 31. decembra 2015. Po spustení príslušných funkcionalít ITMS je zodpovedný subjekt povinný dodatočne zaevidovať príslušné dokumenty v jednotlivých moduloch ITMS.
Materiál sa nevzťahuje na ostatné procesy riadenia, ktoré sú metodicky upravené centrálnym koordinačným orgánom v Systéme riadenia európskych štrukturálnych a investičných fondov na programové obdobie 2014 – 2020, koordinačným orgánom pre finančné nástroje v Systéme riadenia finančných nástrojov financovaných z Kohézneho fondu, Európskeho fondu regionálneho rozvoja a Európskeho sociálneho fondu pre programové obdobie 2014 – 2020, resp. na vládny audit.
Predkladaný materiál nemá vplyvy na rozpočet verejnej správy, podnikateľské prostredie, životné prostredie, informatizáciu spoločnosti a ani sociálne vplyvy.
Materiál nebol predmetom medzirezortného pripomienkového konania.
Materiál nadobúda účinnosť dňa 3. februára 2016. 
Jednotlivé subjekty zapojené do finančného riadenia štrukturálnych fondov, Kohézneho fondu a Európskeho námorného a rybárskeho fondu sú povinné zapracovať postupy vyplývajúce zo Systému finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, verzie 1.2 do svojich vnútorných predpisov.